b'\n_START_ARTICLE_\nConjunc\xc8\x9bie (astronomie)\n_START_PARAGRAPH_\nConjunc\xc8\x9bie, \xc3\xaen astronomie \xc8\x99i astrologie, este momentul apropierii maxime, ca pozi\xc8\x9bie aparent\xc4\x83 pe sfera cereasc\xc4\x83, a dou\xc4\x83 corpuri cere\xc8\x99ti v\xc4\x83zute de pe un al treilea (\xc3\xaen general P\xc4\x83m\xc3\xa2ntul)._NEWLINE_ _NEWLINE_Momentul dep\xc4\x83rt\xc4\x83rii maxime aparente a dou\xc4\x83 corpuri cere\xc8\x99ti este numit opozi\xc8\x9bie._NEWLINE_\xc3\x8en general, corpurile cere\xc8\x99ti considerate sunt Soarele, Luna \xc8\x99i planetele. Datorit\xc4\x83 faptului c\xc4\x83 unghiurile dintre planele orbitelor planetelor \xc8\x99i Lunii sunt foarte mici, traiectoriile aparente ale planetelor \xc8\x99i Lunii sunt foarte apropiate de ecliptic\xc4\x83. \xc3\x8en consecin\xc8\x9b\xc4\x83, conjunc\xc8\x9bia este, cu aproxima\xc8\x9bie bun\xc4\x83, momentul \xc3\xaen care cele dou\xc4\x83 corpuri au aceea\xc8\x99i longitudine ecliptic\xc4\x83 (\xc8\x99i, totodat\xc4\x83, ascensii drepte apropiate). Dac\xc4\x83 \xc8\x99i latitudinile ecliptice au valori apropiate \xc3\xaen momentul conjunc\xc8\x9biei, are loc un fenomen de tranzit sau de oculta\xc8\x9bie.\n_START_SECTION_\nDefini\xc8\x9bie\n_START_PARAGRAPH_\nCa regul\xc4\x83 general\xc4\x83, c\xc3\xa2nd se vorbe\xc8\x99te simplu despre conjunc\xc8\x9bia a dou\xc4\x83 obiecte cere\xc8\x99ti semnific\xc4\x83 faptul c\xc4\x83 au o ascensie dreapt\xc4\x83 apropiat\xc4\x83. Este posibil de asemenea s\xc4\x83 se vorbeasc\xc4\x83 de conjunc\xc8\x9bie atunci c\xc3\xa2nd cele dou\xc4\x83 obiecte \xc3\xaempart aceea\xc8\x99i longitudine ecliptic\xc4\x83. Conjunc\xc8\x9biile \xc3\xaen ascensie dreapt\xc4\x83 \xc8\x99i \xc3\xaen longitudine ecliptic\xc4\x83 nu se produc de obicei \xc3\xaen acela\xc8\x99i moment, dar sunt adesea foarte apropiate una de cealalt\xc4\x83._NEWLINE_Dac\xc4\x83 cele dou\xc4\x83 obiecte posed\xc4\x83 aceea\xc8\x99i declina\xc8\x9bie \xc3\xaen momentul unei conjunc\xc8\x9bii \xc3\xaen ascensie dreapt\xc4\x83 (sau aceea\xc8\x99i latitudine ecliptic\xc4\x83 \xc3\xaen timpul unei conjunc\xc8\x9bii \xc3\xaen longitudine ecliptic\xc4\x83), cel care este mai aproape de observator pare s\xc4\x83 treac\xc4\x83 prin fa\xc8\x9ba celui care este mai departe. Cele trei corpuri sunt atunci \xc3\xaen situa\xc8\x9bie de syzygie \xc8\x99i este posibil s\xc4\x83 se observe o oculta\xc8\x9bie, un tranzit sau chiar o eclips\xc4\x83._NEWLINE_Conjunc\xc8\x9bia Lunii cu Soarele corespunde fazei numite lun\xc4\x83 nou\xc4\x83 \xc8\x99i poate duce la o eclips\xc4\x83 de Soare.'